Document ID: 32002R2076

Komission asetus (EY) N:o 2076/2002,
annettu 20 päivänä marraskuuta 2002,
neuvoston direktiivin 91/414/ETY 8 artiklan 2 kohdassa tarkoitetun määräajan pidentämisestä ja eräiden tehoaineiden sisällyttämättä jättämisestä kyseisen direktiivin liitteeseen I sekä näitä aineita sisältävien kasvinsuojeluaineiden lupien peruuttamisesta
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon kasvinsuojeluaineiden markkinoille saattamisesta 15 päivänä heinäkuuta 1991 annetun neuvoston direktiivin 91/414/ETY(1), sellaisena kuin se on viimeksi muutettuna komission direktiivillä 2002/81/EY(2), ja erityisesti sen 8 artiklan 2 kohdan,
ottaa huomioon direktiivin 91/414/ETY 8 artiklan 2 kohdassa tarkoitetun työohjelman toisen ja kolmannen vaiheen täytäntöönpanoa koskevista yksityiskohtaisista säännöistä 28 päivänä helmikuuta 2000 annetun komission asetuksen (EY) N:o 451/2000(3), sellaisena kuin se on muutettuna asetuksella (EY) N:o 1490/2002(4), ja erityisesti sen 6 artiklan 7 kohdan ja 11 artiklan 2 kohdan,
sekä katsoo seuraavaa:
(1) Direktiivin 91/414/ETY 8 artiklan 2 kohdassa säädetään, että jäsenvaltio voi 12 vuoden kuluessa kyseisen direktiivin tiedoksi antamisesta sallia, että markkinoille saatetaan sellaisia kasvinsuojeluaineita, jotka sisältävät liitteeseen I kuulumattomia tehoaineita ja jotka ovat jo olleet markkinoilla kaksi vuotta direktiivin tiedoksi antamisen jälkeen, jollei ole tehty päätöstä aineen sisällyttämättä jättämisestä liitteeseen I.
(2) Direktiivin 91/414/ETY 8 artiklan 2 kohdassa tarkoitetun työohjelman ensimmäisen, toisen ja kolmannen vaiheen täytäntöönpanoa koskevista yksityiskohtaisista säännöistä säädetään komission asetuksessa (ETY) N:o 3600/92(5), sellaisena kuin se on viimeksi muutettuna asetuksella (EY) N:o 2266/2000(6), asetuksessa (EY) N:o 451/2000 ja asetuksessa (EY) N:o 1490/2002. Tämä ohjelma on yhä käynnissä, ja usean tehoaineen osalta päätöksenteko on vielä kesken. Komission asetuksen (EY) N:o 1112/2002(7) soveltamisalaan kuuluvien tehoaineiden ilmoitusmenettely on vielä kesken. Tästä syystä määräaikaa on tarpeen pidentää myös eräiden näiden tehoaineiden osalta.
(3) Komissio esitti edistymistä koskevan kertomuksensa 26 päivänä heinäkuuta 2001(8). Kertomuksen mukaan edistys on ollut odotettua hitaampaa. Tästä syystä määräaikaa olisi pidennettävä niiden tehoaineiden osalta, joiden tarkastelu on vielä kesken tai joista teollisuuden edustajat ovat antaneet sitoumuksen jatkaa tarvittavien asiakirja-aineistojen valmistelua asetetuissa määräajoissa.
(4) Komissio varmistaa, että ensimmäiseen vaiheeseen kuuluvista tehoaineista tehdään mahdollisimman paljon päätöksiä ennen vuoden 2003 heinäkuuta, mutta myöntää kuitenkin, että useiden tehoaineiden osalta päätöstä ei voida tehdä ennen vuotta 2005. Komission pyytämien lisätietojen arviointi edellyttää lisäaikaa, jotta komissio voi päättää, vastaavatko nämä tehoaineet direktiivin 91/414/ETY turvallisuusvaatimuksia. Komissio varmistaa, että määräaikaa pidennetään mahdollisimman vähän.
(5) Tehoaineita, joista ei ole annettu sitoumusta jatkaa tarvittavan asiakirja-aineiston valmistelua, ei saisi sisällyttää direktiivin 91/414/ETY liitteeseen I, ja jäsenvaltioiden olisi peruutettava tällaisia tehoaineita sisältävien kasvinsuojeluaineiden kaikki luvat.
(6) Niiden käyttötarkoitusten osalta, joiden suhteen uusilla teknisillä todisteilla on osoitettu tehoaineen jatkuvan käytön välttämättömyys ja tehokkaiden vaihtoehtojen puute, olisi säädettävä väliaikaisista toimenpiteistä vaihtoehtojen kehittämisen mahdollistamiseksi. Tällaisia tietoja on esitetty useista käyttötarkoituksista, ja komissio on arvioinut niitä jäsenvaltion asiantuntijoiden kanssa. Poikkeuksia tulisi myöntää ainoastaan perustelluissa tapauksissa, joista ei aiheudu vaaraa, ja ne olisi rajoitettava sellaisten haitallisten organismien torjuntaan, joiden osalta tehokkaita vaihtoehtoja ei ole.
(7) Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON ANTANUT TÄMÄN ASETUKSEN:
1 artikla
Pidennetään direktiivin 91/414/ETY 8 artiklan 2 kohdassa tarkoitettu kahdentoista vuoden määräaika 31 päivään joulukuuta 2005 asti niiden tehoaineiden osalta, joita arvioidaan asetuksen (ETY) N:o 3600/92 ja asetuksen (EY) N:o 451/2000 (toinen vaihe) nojalla, ja 31 päivään joulukuuta 2008 niiden tehoaineiden osalta, joita arvioidaan asetuksen (EY) N:o 1490/2002 nojalla, jollei tätä määräpäivää ennen ole tehty tai tehdä päätöstä tehoaineen sisällyttämisestä tai sen sisällyttämättä jättämisestä direktiivin 91/414/ETY liitteeseen I. Kyseisinä aikoina jäsenvaltiot voivat edelleen direktiivin 91/414/ETY 8 artiklan 2 kohdan säännösten mukaisesti myöntää uudet luvat tai uudistaa luvat edellä mainittuja tehoaineita sisältävien kasvinsuojeluaineiden saattamiseksi markkinoille.
2 artikla
1. Tämän asetuksen liitteessä I lueteltuja tehoaineita ei ole sisällytetty tehoaineina direktiivin 91/414/ETY liitteeseen I.
2. Jäsenvaltioiden on varmistettava, että tämän asetuksen liitteessä I lueteltuja tehoaineita sisältävien kasvinsuojeluaineiden luvat peruutetaan 25 päivään heinäkuuta 2003 mennessä, jollei 3 kohdassa toisin säädetä.
3. Kun kyseessä ovat liitteessä II olevassa sarakkeessa A mainitut aineet, kyseisen liitteen sarakkeessa B mainitut jäsenvaltiot saavat pitää voimassa kyseistä ainetta sisältävien kasvinsuojeluaineiden luvat sarakkeessa C lueteltujen käyttötarkoitusten osalta 30 päivään kesäkuuta 2007 asti, jos jäsenvaltio:
a) varmistaa, että käytön jatkaminen on sallittua ainoastaan, jos se ei vaikuta haitallisesti ihmisten tai eläinten terveyteen eikä kohtuuttomasti ympäristöön;
b) varmistaa, että 31 päivän joulukuuta 2003 jälkeen edelleen markkinoilla olevat tällaiset kasvinsuojeluaineet merkitään uudelleen sen takaamiseksi, että ne vastaavat rajoitettuja käyttöedellytyksiä;
c) toteuttaa mahdollisten riskien lieventämiseksi kaikki aiheelliset riskinhallintatoimenpiteet;
d) varmistaa, että näihin käyttötarkoituksiin pyritään vakavasti löytämään vaihtoehtoisia tuotteita.
Asianomaisten jäsenvaltioiden on ilmoitettava komissiolle viimeistään 31 päivänä joulukuuta 2004 tämän kohdan soveltamisesta ja erityisesti a-d alakohtien nojalla toteutetuista toimista.
3 artikla
Jäsenvaltioiden direktiivin 91/414/ETY 4 artiklan 6 kohdan mukaisesti mahdollisesti myöntämän lisäajan on oltava mahdollisimman lyhyt, ja
a) niiden käyttötarkoitusten osalta, joiden luvat on peruutettava 25 päivään heinäkuuta 2003 mennessä, sen on päätyttävä viimeistään 31 päivänä joulukuuta 2003, lukuun ottamatta liitteessä II tarkoitettua rajallista määrää olennaisia käyttötarkoituksia, joiden luvat voidaan säilyttää tietyissä jäsenvaltioissa 2 artiklan 3 kohdan säännösten mukaisesti;
b) niiden käyttötarkoitusten osalta, joiden luvat on peruutettava 30 päivään kesäkuuta 2007 mennessä, sen on päätyttävä viimeistään 31 päivänä joulukuuta 2007.
4 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 20 päivänä marraskuuta 2002.

Labels: 0
3
20
6